CELEX: 32020R0003
Language: hr
Date: 2019-08-28 00:00:00
Title: Delegirana uredba Komisije (EU) 2020/3 оd 28. kolovoza 2019. o uspostavi plana za odbačeni ulov prnjavica (Venus spp.) u određenim talijanskim teritorijalnim vodama

6.1.2020   
               
               
                  HR
               
               
                  Službeni list Europske unije
               
               
                  L 2/1
               
            
         DELEGIRANA UREDBA KOMISIJE (EU) 2020/3
         оd 28. kolovoza 2019.
         o uspostavi plana za odbačeni ulov prnjavica (Venus spp.) u određenim talijanskim teritorijalnim vodama
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (1), a posebno njezin članak 15. stavak 6.,
         uzimajući u obzir Uredbu (EU) 2019/1241 Europskog parlamenta i Vijeća od 20. lipnja 2019. o očuvanju ribolovnih resursa i zaštiti morskih ekosustava putem tehničkih mjera, o izmjeni uredbi Vijeća (EZ) br. 1967/2006, (EZ) br. 1224/2009 i uredbi (EU) br. 1380/2013, (EU) 2016/1139, (EU) 2018/973, (EU) 2019/472 i (EU) 2019/1022 Europskog parlamenta i Vijeća te o stavljanju izvan snage uredbi Vijeća (EZ) br. 894/97, (EZ) br. 850/98, (EZ) br. 2549/2000, (EZ) br. 254/2002, (EZ) br. 812/2004 i (EZ) br. 2187/2005 (2), a posebno njezin članak 15. stavak 2.,
         uzimajući u obzir Uredbu Vijeća (EZ) br. 1967/2006 od 21. prosinca 2006. o mjerama upravljanja za održivo iskorištavanje ribolovnih resursa u Sredozemnom moru, o izmjeni Uredbe (EEZ) br. 2847/93 te stavljanju izvan snage Uredbe (EZ) br. 1626/94 (3), a posebno njezin članak 15.a,
         budući da:
         
                     (1)
                  
                  
                     Cilj je Uredbe (EU) br. 1380/2013 postupno napuštanje prakse odbacivanja ulova u ribarstvu Unije uvođenjem obveze iskrcavanja za ulove vrsta koje podliježu ograničenjima ulova, a u Sredozemnome moru i za ulove vrsta koje podliježu minimalnim veličinama.
                  
               
                     (2)
                  
                  
                     U skladu s člankom 15. stavkom 1. točkom (d) Uredbe (EU) br. 1380/2013, obveza iskrcavanja primjenjuje se na ribolov pridnenih vrsta u Sredozemnome moru najkasnije od 1. siječnja 2017. na vrste koje definiraju ribarstvo i najkasnije od 1. siječnja 2019. na sve druge vrste.
                  
               
                     (3)
                  
                  
                     Člankom 15. stavkom 6. Uredbe (EU) br. 1380/2013 Komisiji su dodijeljene ovlasti za donošenje planova za odbačeni ulov s pomoću delegiranog akta za razdoblje od najviše tri godine, koje se može produljiti za dodatno razdoblje od ukupno tri godine, na temelju zajedničkih preporuka koje izrađuju države članice uz savjetovanje s relevantnim savjetodavnim vijećima. Planovi za odbačeni ulov mogu sadržavati specifikacije iz članka 15. stavka 5. točaka od (a) do (e) Uredbe (EU) br. 1380/2013, uključujući određivanje minimalnih referentnih veličina za očuvanje.
                  
               
                     (4)
                  
                  
                     Za potrebe donošenja planova za odbačeni ulov Komisija je člankom 15.a Uredbe (EZ) br. 1967/2006 i člankom 15. stavkom 2. Uredbe (EU) 2019/1241 ovlaštena utvrditi minimalne referentne veličine za očuvanje za vrste koje podliježu obvezi iskrcavanja kako bi se osigurala zaštita nedoraslih morskih organizama. Prema tim člancima, minimalne referentne veličine za očuvanje mogu prema potrebi odstupati od veličina utvrđenih u Prilogu III. toj uredbi, a nakon stupanja na snagu članka 32. Uredbe (EU) 2019/1241 mogu odstupati od veličina utvrđenih u Prilogu IX. Uredbi (EU) 2019/1241.
                  
               
                     (5)
                  
                  
                     Delegiranom uredbom Komisije (EU) 2016/2376 (4) uspostavljen je plan za odbačeni ulov prnjavica (Venus spp.) u talijanskim teritorijalnim vodama od 1. siječnja 2017. do 31. prosinca 2019. na temelju preporuke koju je dostavila Italija.
                  
               
                     (6)
                  
                  
                     Italija, kao jedina država članica koja ima izravan interes za upravljanje ribolovom prnjavica (Venus spp.) u talijanskim teritorijalnim vodama geografskih potpodručja 9, 10, 17 i 18 GFCM-a, u skladu s postupkom iz članka 18. Uredbe (EU) br. 1380/2013, Komisiji je nakon savjetovanja sa Savjetodavnim vijećem za Sredozemlje (MEDAC) dostavila novu zajedničku preporuku o planu za odbačeni ulov stoka prnjavica (Venus spp.).
                  
               
                     (7)
                  
                  
                     Novu zajedničku preporuku koju je dostavila Italija preispitao je Znanstveni, tehnički i gospodarski odbor za ribarstvo (STECF) na plenarnoj sjednici održanoj od 1. do 5. srpnja 2019. (5).
                  
               
                     (8)
                  
                  
                     Novom zajedničkom preporukom predlaže se primjena izuzeća na temelju visoke stope preživljavanja za prnjavice (Venus spp.) u ribolovu koji se obavlja hidrauličnim dredžama u talijanskim teritorijalnim vodama geografskih potpodručja 9, 10, 17 i 18 GFCM-a. Država članica osigurala je znanstvene dokaze kako bi dokazala visoke stope preživljavanja odbačenog ulova prnjavica (Venus spp.) u toj vrsti ribolova te dostavila program znanstvenog praćenja. Dokazi su dostavljeni STECF-u, koji je zaključio da bi preživljavanje odbačenog ulova trebalo biti znatno. STECF je isto tako zaključio da bi predloženi program znanstvenog praćenja trebao osigurati pouzdane podatke i informacije na temelju kojih se mogu ocijeniti učinci plana za odbačeni ulov. U svjetlu te procjene, primjereno je uključiti to izuzeće u ovu Uredbu na razdoblje od tri godine.
                  
               
                     (9)
                  
                  
                     Nadalje, novom zajedničkom preporukom predlaže se da bi se smanjena minimalna referentna veličina za očuvanje za prnjavice (Venus spp.), koja je utvrđena u Delegiranoj uredbi (EU) 2016/2376 odstupajući od Priloga III. Uredbi Vijeća (EZ) br. 1967/2006, trebala i dalje primjenjivati. STECF je napomenuo da je smanjena minimalna referentna veličina za očuvanje još uvijek veća od definirane veličine u prvom stadiju zrelosti i da nema dokaza koji upućuju na to da je smanjenje minimalne referentne veličine za očuvanje štetno utjecalo na stok. STECF je zaključio da se zahtjev za nastavak primjene smanjene minimalne referentne veličine za očuvanje čini opravdanim. Međutim, STECF je isto tako zaključio da se ne mogu u potpunosti procijeniti prošli i predviđeni budući učinci smanjene minimalne veličine na stope iskorištavanja i biomasu stoka. Stoga bi bile potrebne daljnje studije i podaci o tim učincima. Uredbom (EU) 2019/1241, kojom se u Prilogu IX. utvrđuju regionalne tehničke mjere za Sredozemno more i koja je stupila na snagu 14. kolovoza 2019., ne predviđaju se prijelazne mjere za postupak donošenja delegiranih akata o izmjeni tih regionalnih tehničkih mjera. Italija je dostavila zajedničku preporuku koju je STECF ocijenio prije stupanja na snagu Uredbe (EU) 2019/1241 te se stoga preporuka nije odnosila na tu uredbu. Međutim, s obzirom na te iznimne okolnosti, Komisija smatra da, na temelju informacija koje su joj u ovoj fazi dostupne iz zajedničke preporuke i ocjene STECF-a, ne postoje elementi koji bi upućivali na to da predložena smanjena minimalna referentna veličina za očuvanje ne ispunjava zahtjeve za tehničke mjere utvrđene u članku 15. Uredbe (EU) 2019/1241. U svjetlu navedenih zaključaka, primjereno je odobriti traženo odstupanje samo na jednu godinu.
                  
               
                     (10)
                  
                  
                     Mjere predložene u zajedničkoj preporuci u skladu su s člankom 18. stavkom 3. Uredbe (EU) br. 1380/2013.
                  
               
                     (11)
                  
                  
                     Kako bi se osigurao odgovarajući nadzor nad provedbom obveze iskrcavanja, država članica trebala bi uspostaviti popis plovila obuhvaćenih ovom Uredbom.
                  
               
                     (12)
                  
                  
                     Budući da mjere predviđene ovom Uredbom izravno utječu na gospodarske aktivnosti povezane s ribarstvom i planiranjem ribolovne sezone za plovila Unije, Uredba bi trebala stupiti na snagu odmah nakon objave.
                  
               
                     (13)
                  
                  
                     Trebala bi se primjenjivati od 1. siječnja 2020. u trajanju od tri godine. Primjena smanjene minimalne referentne veličine za prnjavice (Venus spp.) od 22 mm trebala bi se ograničiti na jednu godinu,
                  
               DONIJELA JE OVU UREDBU:
         
            Članak 1.
            Predmet i područje primjene
            
               1.   U ovoj Uredbi navedene su pojedinosti o provedbi obveze iskrcavanja utvrđene člankom 15. stavkom 1. Uredbe (EU) br. 1380/2013 za ribolov prnjavica (Venus spp.) koji se obavlja u određenim talijanskim teritorijalnim vodama.
            
            
               2.   Ova Uredba primjenjuje se na talijanske teritorijalne vode u geografskim potpodručjima 9, 10, 17 i 18 Opće komisije za ribarstvo Sredozemlja (GFCM), kako su definirana u Prilogu I. Uredbi (EU) br. 1343/2011 Europskog parlamenta i Vijeća (6).
            
         
         
            Članak 2.
            
               Izuzeće na temelju visoke stope preživljavanja za prnjavice (
               Venus
               spp.)
            
            
               1.   Izuzeće na temelju visoke stope preživljavanja iz članka 15. stavka 4. točke (b) Uredbe (EU) br. 1380/2013 primjenjuje se u talijanskim teritorijalnim vodama geografskih potpodručja 9, 10, 17 i 18 GFCM-a na ulove prnjavica (Venus spp.) ispod minimalne referentne veličine za očuvanje koji su ostvareni hidrauličnim dredžama.
            
            
               2.   Pri odbacivanju prnjavica (Venus spp.) ulovljenih u slučajevima iz stavka 1., prnjavice (Venus spp.) se odmah puštaju u more.
            
         
         
            Članak 3.
            Minimalna referentna veličina za očuvanje
            
               1.   Odstupajući od minimalne referentne veličine za očuvanje utvrđene u Prilogu IX. Uredbi (EU) 2019/1241, minimalna referentna veličina za očuvanje za prnjavice (Venus spp.) u talijanskim teritorijalnim vodama geografskih potpodručja 9, 10, 17 i 18 GFCM-a ukupne je duljine 22 mm.
            
            
               2.   Mjerenje veličine prnjavica (Venus spp.) provodi se u skladu s Prilogom IV. Uredbi (EU) 2019/1241.
            
         
         
            Članak 4.
            Popis plovila
            Do 31. prosinca 2019. tijela država članica dostavljaju Komisiji putem sigurnih internetskih stranica Unije za kontrolu popis svih plovila ovlaštenih za ribolov prnjavica (Venus spp.) hidrauličnim dredžama u talijanskim teritorijalnim vodama geografskih potpodručja 9, 10, 17 i 18 GFCM-a. Tijela država članica dužna su stalno ažurirati taj popis.
         
         
            Članak 5.
            Stupanje na snagu
            Ova Uredba stupa na snagu sljedećeg dana od dana objave u Službenom listu Europske unije.
            Primjenjuje se od 1. siječnja 2020. do 31. prosinca 2022.
            Međutim, članak 3. primjenjuje se do 31. prosinca 2020.
         
         
            Ova je Uredba u cijelosti obvezujuća i izravno se primjenjuje u državama članicama u skladu s Ugovorima.
            Sastavljeno u Bruxellesu 28. kolovoza 2019.
            
               
                  Za Komisiju
               
               
                  Predsjednik
               
               Jean-Claude JUNCKER
            
         
         
            (1)  SL L 354, 28.12.2013., str. 22.
         
            (2)  SL L 198, 25.7.2019., str. 105.
         
            (3)  SL L 409, 30.12.2006., str. 11.
         
            (4)  Delegirana uredba Komisije (EU) 2016/2376 оd 13. listopada 2016. o uspostavi plana za odbačeni ulov školjkaša Venus spp. u talijanskim teritorijalnim vodama (SL L 352, 23.12.2016., str. 48.).
         
            (5)  https://stecf.jrc.ec.europa.eu/plen1902
         
            (6)  Uredba (EU) br. 1343/2011 Europskog parlamenta i Vijeća od 13. prosinca 2011. o određenim odredbama za ribolov u području Sporazuma o GFCM-u (Opća komisija za ribarstvo Sredozemlja) i o izmjeni Uredbe Vijeća (EZ) br. 1967/2006 o mjerama upravljanja za održivo iskorištavanje ribolovnih resursa u Sredozemnom moru (SL L 347, 30.12.2011., str. 44.).